החדשות - לא חופש ביטוי אלא לחץ על היועץ המשפטי לממשלה
לא חופש ביטוי אלא לחץ על היועץ המשפטי לממשלה
רבים טוענים כי מאחורי ההפגנות השבועיות מחוץ לביתו של מנדלבליט עומד בעצם הויכוח הפוליטי בין ימין לשמאל, ולא ההגנה על הזכות להפגין. אמנון אברמוביץ' מסביר מה באמת רוצים המפגינים מהיועמ"ש, ואיך זה קשור לרה"מ נתניהו?
אמנון אברמוביץ' | החדשות | פורסם 04/06/17 16:57
"אני מכפר גנים ג", אמר לי אזרח מנומס שהתקשר בשבוע שעבר. כפר גנים ג, אמרתי לעצמי, עוד מתנחל שרוצה לתקן אותי, לתקן את דרכי או לתת ביטוי למשנתו האסטרטגית. לא! טעיתי! מדובר באדם שמתגורר בפתח תקווה, בשכנות ליועץ המשפטי לממשלה אביחי מנדלבליט. הוא סיפר על הפגנות אימים שנערכו בתחילה בסמוך לבית היועץ וכעת בכיכר. הפגנות צרחניות עם משרוקיות, רמקולים וגידופים. הוא סיפר על הרכב אנושי מגוון של מפגינים אידיאולוגיים, פוליטיקאים, מפגינים מקצועיים וכמה כאלה שלא הייתם רוצים לפגוש בסמטה חשוכה או אף בהפגנה מוארת.
הבעתי השתתפות כנה בצערו, באמת כנה. אך הגנתי על זכות ההפגנה ה"עילאית", כמאמר בג"ץ, זו אשר מעצבת אופי משטר. למה להטריד אזרחים שלווים ולהפחיד ילדים ולא מול מקום עבודתו של היועץ? שאל. משום שהמתחם ברחוב סאלח א-דין הוא יעד מבוצר בלתי ניתן לכיתור, אמרתי. הוא הכיר את פסק הדין הרלוונטי של מני מזוז. אמרתי לו שעל פסק הדין הזה חתומים גם השופטים פוגלמן ודנציגר, שמדובר בשלושה שופטים נאורים שבנאורים, ליברלים, חסידי חופש הביטוי. תגיד לי בבקשה, שאל, אם אנשי ימין קיצוני היו מפגינים בתביעה לחדול מיד מחקירות נתניהו ומאיימים על היועץ, גם אז אתם, התקשורת, הייתם מאירים להם פנים?
עכשיו הגעת לנקודה ויש לך נקודה, אמרתי, בוא נדבר ביזנס. זה לא ההפגנות. זה הלחץ. היועץ המשפטי של המשטרה, עו"ד גורדון, כתב שמטרת ההפגנות איננה להתבטא, אלא ליצור לחץ על היועמ"ש כדי שיפעל בדרך הנראית להם. כלומר, ימהר ויעמיד את נתניהו לדין.
סיפרתי לו, מניסיוני העיתונאי בשנה האחרונה, שכשאני משדר, שלאודר או זבלודוביץ נחקרו - אני מקבל חיבוק משמאל וקללות מימין. כך גם לאחר סיפור דרישת גברת נתניהו לקבל מתנה ועוד חצי מתנה, שרשרת וצמיד. כשאני משדר על מיתון עדותו של מילצ'ן המוגדר בפרקליטות "פנצ'ר", או על עיכוב התיק בשל דרישת המשטרה לבצע עוד עשרה חיקורי דין - החיבוק משמאל והקללות מימין מחליפים מקומות.
המחנה הפוליטי הנקרא מרכז-שמאל לא מצליח בשנים האחרונות לפרוץ את המעגל ולהכניס תחת כנפיו מצביעים חדשים. בתסכולו כי רב הוא בונה על האמריקאים, שוב האמריקאים, גם על הטירלול הדיפלומטי של טראמפ, על התקשורת, על המשטרה, על היועמ"ש.
אמנון אברבומיץ' | צילום: חדשות 2
המפגינים בכיכר גורן בפתח תקווה צועקים: "בנימין נתניהו לכלא מעשיהו"! ארוכה עד מאד הדרך וסבוכה הפרוצדורה בין בלפור למעשיהו. ישנן סיבות רבות וטובות לשלח את נתניהו קודם לביתו בקיסריה. אלא שזה מחייב עמל רב, עבודת פרך, וגם אז התוצאה לא מובטחת. קל וקצר יותר להפגין בכיכר בפתח תקווה.
תגיות: היועץ המשפטי לממשלה הפגנות